Hoekom dié vrou 100 dae lank dieselfde rok gedra het | Maroela Media
Sarah Robbins-Cole het dieselfde swart rok vir meer as drie maande lank gedra. Die 52-jarige vrou van Boston in die VSA het tonge laat klap op die internet toe sy aan dié unieke uitdaging, om dieselfde rok vir 100 dae lank te dra, aangepak het.
Sy het in September verlede jaar met die uitdaging begin en dieselfde swart merinowolrok elke dag gedra in 'n poging om haar lewe te vereenvoudig en nie die jongste modeneigings slaafs na te volg nie, berig The Mirror.
Sarah, 'n kapelaan by 'n kollege, het die Rowena-rok werk toe en kerk toe gedra. Sy het dit gedra wanneer sy gaan stap het en selfs tydens Kersfees. Sy het met behulp van bykomstighede, kleurvolle baadjies, langbroeke, serpe en rompe die kledingstuk opgekikker, na gelang van die geleentheid.
Vir 100 dae lank het sy op Instagram met haar style gespog en verduidelik waarom sy dié uitdaging aangepak het. "Om net een rok vir 100 dae lank te dra is 'n waardevolle les vir hoe min ons werklik nodig het!" het sy verduidelik. "In die negentiende-eeuse plaashuis waarin ek in Vermont grootgeword het, was die hangkaste piepklein. Die oorspronklike inwoners kon nooit geraai het hoe goedkoop klere sou word en dat dit van so ver as China ingevoer sou word nie of hoeveel klere meeste mense in die VSA sou koop, besit, was en binne 'n jaar of twee weer daarvan ontslae raak nie.
Sy is nie die enigste vrou wat aan dié uitdaging van die Amerikaanse handelsmerk wool& deelgeneem het nie. Dié handelsmerk bevorder drie beginsels: leef eenvoudig, verbruik sorgvuldig, en doen goed. "Ons het die Rowena Swing Dress gemaak en die 100 Day Challenge aangebied om dié drie beginsels te bevorder," verduidelik wool& op sy webwerf.
Van die 250 persone wat dit aangepak het, het slegs 13 vroue dit voltooi.
Deelnemers kon die rok oornag was, maar hulle moes dit weer aantrek sodra hulle wakker word. Persone wat die uitdaging voltooi het, het 'n $100-geskenkbewys vir 'n nuwe Wool&-rok ontvang.
Sarah sê dit het haar geïnspireer om 'n nuwe uitdaging aan te pak: tussen 1 Januarie 2021 en 1 Januarie 2022 gaan sy nie enige nuwe klere of bykomstighede aanskaf nie.
Klik hier om meer te lees oor Wool& se uitdaging.
Maroela Media se 10 gewildste gedoriewaar-stories vir 2020
Dit moes erg vervelig gewees het…
Dink net hoe dit 'n mens se verbeelding vlerke kan gee!
Hompie ke Dompie
Laat my dink aan toe ons op die grens was in ons weermag jare.
Ek twyfel of the "made in China" solank sal hou. Dat jy die klere 100 dae na mekaar kan dra en elke aan was spreek nogal boekdele vir die kwaliteit. Dit mense 100 dae na mekaar dieselfde klere kan dra spreek ook boekdele oor hoe hulle oor kwaliteit voel.
In teenstelling daarmee is die mense met vervelige persoonlikhede en leefwyses wat dit moet opkikker deur klere en ander bykomstighede…